Bulandet
Store norske leksikon,Geografi,Norges geografi,Vestland,Askvoll
Bulandet er ei øygruppe i Askvoll kommune i Vestland fylke. Bulandet omfatter 300 lave øyer, holmer og skjær, sørvest for Florø og syv kilometer vest for Askvoll. Øygruppen har 241 innbyggere (2002). Berggrunnen består av devonsk sandstein som tilhører devonfeltene på Vestlandet.
Bulandet er Norges vestligste fiskevær med fiskepakkeri, fryseri og kjøleanlegg. Det er fergeforbindelse fra Bulandet og Værlandet til Askvoll og Fure på fastlandet. Det er hurtigbåtforbindelse med Askvoll og omliggende øyer. Området har turisttrafikk spesielt på sommeren.Under andre verdenskrig ble Bulandet brukt som havn for seilinger mellom Norge og Shetland og Skottland. Bebyggelsen på øyene ble herjet av en tysk straffeekspedisjon våren 1942, da flere motstandsfolk ble arrestert og havnet i tyske konsentrasjonsleire. Kart  Les mer i Store norske leksikon Askvoll Vestland